**ELŐTERJESZTÉS**

A Gazdasági és Városstratégiai Bizottság

2019. június 11-i ülésére

**Javaslat a hulladékgazdálkodási közszolgáltatással összefüggő döntés meghozatalára vonatkozóan**

Szombathely város közigazgatási területén két ütemben 79 db hulladékgyűjtő sziget lett kiépítve a vonatkozó jogszabályi előírásoknak megfelelően.

A kialakított hulladékgyűjtő szigetek építményként szerepelnek Szombathely Megyei Jogú Város Önkormányzatának ingatlanvagyon-kataszterében, továbbá a SZOMHULL Nonprofit Kft-vel kötött, Szombathely Megyei Jogú Város Közgyűlése által elfogadott hulladékgazdálkodási közszolgáltatási szerződésben is szerepelnek üzemelő gyűjtőhelyként.

A szelektív hulladékgyűjtő szigetek üzemeltetésének kedvezőtlen tapasztalatai, valamint lakossági kérések figyelembevétele alapján SZMJV Önkormányzatának Gazdasági és Városstratégiai Bizottsága ezidáig 20 db hulladékgyűjtő sziget üzemeltetésének 2019. december 31. napjáig tartó szüneteltetéséről döntött.

2019. májusában lakossági megkeresések érkeztek a Városüzemeltetési Osztályhoz a Vízöntő u. 48. számú ingatlannal szemben lévő szelektív hulladékgyűjtő szigeten tapasztalt problémák miatt.

A Vízöntő utca környékének beépülése következtében egyre gyakoribbá vált, hogy a gyűjtőszigeten nagy mennyiségű hulladék kerül illegálisan elhelyezésre. Ennek következtében a szél szétteríti a hulladékot az utcában, mely a közlekedésre nézve balesetveszélyes helyzeteket teremt, továbbá a bomló hulladék közegészségügyi szempontból is aggályos.

A SZOMHULL Nonprofit Kft. a szakmai állásfoglalásában megerősítette a megkeresésben foglaltakat és a közszolgáltatás során tapasztaltak alapján javasolta a sziget működésének felfüggesztését a közelben zajló építkezések befejezéséig. Az új ingatlanokra vonatkozó hulladékszállítási szerződéseinek megkötésével várhatóan meg fog szűnni az illegális hulladék-elhelyezés ezen a gyűjtőszigeten.

Fentiek alapján a Városüzemeltetési Osztály javasolja a Vízöntő utca 48. számú házzal szembeni hulladékgyűjtő sziget működésének szüneteltetését 2019. december 31-ig, a környéken folyó építkezések miatt.

Kérem a Tisztelt Bizottságot, hogy az előterjesztést megtárgyalni, és a Vízöntő utca 48. számú házzal szembeni hulladékgyűjtő sziget üzemelésével kapcsolatban dönteni szíveskedjék.

**Szombathely, 2019. június 11.**

**/: Illés Károly :/**

**Határozati javaslat**

 **/2019 .(VI.11.) GVB sz. határozat**

A Gazdasági és Városstratégiai Bizottság a hulladékgazdálkodási közszolgáltatással összefüggő előterjesztést megtárgyalta, és az alábbi döntést hozta.

A Bizottság támogatja, hogy – a hulladékgazdálkodási közszolgáltatási szerződés módosítása nélkül – a Vízöntő utca 48. számú házzal szembeni hulladékgyűjtő sziget működése 2019. december 31. napjáig szüneteljen.

**Felelős:** Lendvai Ferenc**,** a Gazdasági és Városstratégiai Bizottság elnöke

(A végrehajtás előkészítéséért:

Lakézi Gábor, a Városüzemeltetési Osztály vezetője)

**Határidő:** azonnal